DEĊIŻJONI TAL-KUMMISSJONI
tas-17 ta’ Diċembru 2008
li temenda d-Deċiżjonijiet 2005/692/KE, 2005/731/KE, 2005/734/KE u 2007/25/KE dwar l-influwenza tat-tjur fir-rigward tal-perjodu tal-applikazzjoni tagħhom
(notifikata taħt id-dokument numru C(2008) 8333)
(Test b’relevanza għaż-ŻEE)
(2009/6/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u żootekniċi li japplikaw fil-kummerċ intra-Komunitarju ta’ ċerti annimali ħajjin u prodotti ta’ oriġini żooloġika bi skop li jitlesta s-suq intern (1), u partikolarment l-Artikolu 10(4) tagħha,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li jistabbilixxi l-prinċipji li jirregolaw l-organizzazzjoni tal-kontrolli veterinarji fuq l-annimali deħlin fil-Komunità minn pajjiżi terzi u li jemenda d-Direttivi 89/662/KEE, 90/425/KEE u 90/675/KEE (2), u partikolarment l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KEE tat-18 ta’ Diċembru 1997 li jistabbilixxi l-prinċipji li jirregolaw l-organizzazzjoni tal-kontrolli veterinarji fuq prodotti deħlin fil-Komunità minn pajjiżi terzi (3), u partikolarment l-Artikolu 22(6) tagħha,
Wara li kkunsidrat ir-Regolament (KE) 998/2003 tal-Parlament Ewropew u tal-Kunsill tas-26 ta’ Mejju 2003 dwar il-kondizzjonijiet meħtieġa għas-saħħa tal-annimali li japplikaw għall-ġarr mhux b’fini kummerċjali tal-annimali domestiċi u li jemenda d-Direttiva tal-Kunsill 92/65/KEE (4), u partikolarment l-Artikolu 18 tiegħu
Billi:
(1)
Il-Kummissjoni addottat numru ta’ miżuri relatati mal-influwenza tat-tjur wara l-epidemija ta’ din il-marda fil-Lvant tan-Nofsinhar tal-Asja li bdiet f’Diċembru 2003 u li ġiet ikkawżata minn virus ta’ patoġeniċità għolja tal-H5N1.
(2)
Dawk il-miżuri huma stabbiliti, partikolarment: fid-Deċiżoni tal-Kummissjoni 2005/692/KE tas-6 ta’ Ottubru 2005 li tikkonċerna miżura ta’ protezzjoni fir-rigward tal-influwenza tat-tjur f’bosta pajjiżi terzi (5); id-Deċiżjoni tal-Kummissjoni 2005/731/KE tas-17 ta’ Ottubru 2005 li tistabbilixxi l-ħtiġijiet addizzjonali għas-sorveljanza ta’ influwenza tat-tjur f’għasafar salvaġġi (6); id-Deċiżjoni tal-Kummissjoni 2005/734/KE tad-19 ta’ Ottubru 2005 li tistabbilixxi miżuri ta’ bijosigurtà sabiex jitnaqqas ir-riskju ta’ trasmissjoni tal-influwenza tat-tjur b’patoġeniċità għolja kkawżata mis-sottotip H5N1 tal-virus A tal-Influwenza minn għasafar salvaġġi fl-ambjent naturali tagħhom għal tjur tal-irziezet u għasafar oħra mrobbija mill-bniedem u li tipprevedi sistema ta’ ditezzjoni minn kmieni f’żoni b’riskju partikolari (7); u d-Deċiżjoni tal-Kummissjoni 2007/25/KE tat-22 ta’ Diċembru 2006 fir-rigward ta’ ċerti miżuri ta’ ħarsien relatati mal-influwenza tat-tjur li għandha patoġeniċità għolja u l-movimenti ta’ għasafar domestiċi li huma akkumpanjati mis-sid tagħhom fil-Komunità (8).
(3)
Dawk id-Deċiżjonijiet japplikaw sal-31 ta’ Diċembru 2008.
(4)
Epidemiji tal-influwenza ta’ patoġeniċità għolja tas-sottotip H5N1 qed ikomplu jiżbruffaw fost it-tjur tal-irziezet u l-għasafar slavaġ f’pajjiżi terzi. Barra minn hekk, għadhom iseħħu każi ta’ mard u anki ta’ mwiet ta’ nies b’riżultat ta’ kuntatt qarriebi ma’ tjur infettati f’pajjiżi mxerrdin mad-dinja kollha. Għalhekk għad hemm ir-riskju li l-marda tinfirex minn pajjiżi terzi għall-Istati Membri.
(5)
Għalhekk, barra milli nillimitaw ir-riskju dirett mill-importazzjoni tat-tjur, tal-prodotti mit-tjur u tal-għasafar domestiċi, huwa xieraq li nżommu mal-miżuri ta’ bijosigurtà biex b’hekk innaqqsu r-riskju tat-trasmissjoni tal-influwenza tat-tjur b’patoġeniċità għolja kkawżata mis-sottotip H5N1 tal-virus A mill-għasafar slavaġ għall-għasafar tal-irziezet u għasafar oħra domestiċi u li nibqgħu nħaddmu s-sistemi ta’ ditezzjoni minn kmieni f’lokalitajiet ta’ riskju kbir.
(6)
Iż-żmien tal-applikazzjoni ta’ dawk id-Deċiżjonijiet għandu għalhekk jittawwal sal-31 ta’ Diċembru 2009.
(7)
Barra minn hekk, ir-Regolament tal-Kummissjoni (KE) Nru 318/2007 tat-23 ta’ Marzu 2007 li tistipula l-kondizzjonijiet tas-saħħa tal-annimali għall-importazzjoni ta’ ċerti għasafar fil-Komunità u l-kondizzjonijiet ta’ kwarantina tagħhom (9) iħassar id-Deċiżjoni tal-Kummissjoni 2000/666/KE (10) u jerġa’ jdaħħal il-kondizzjonijiet dwar il-kwarantina ta’ ċerti għasafar li jiġu importati ġol-Komunità kif inhu stabbilit f’dik id-Deċiżjoni.
(8)
Ir-referenzi attwali fid-Deċiżjoni 2007/25/KE għall-kondizzjonijiet stabbiliti fid-Deċiżjoni 2000/666/KE għalhekk għandhom jinbidlu bir-referenzi stabbiliti fir-Regolament (KE) Nru 318/2007.
(9)
Ghalhekk għandhom jiġu emendati d-Deċiżjonijiet 2005/692/KE, 2005/731/KE, 2005/734/KE u 2007/25/KE skond dan.
(10)
Il-miżuri stabbiliti f’din id-Deċiżjoni huma konformi mal-opinjoni tal-Kumitat Permanenti dwar il-Katina tal-Ikel u s-Saħħa tal-Annimali.
ADDOTTAT DIN ID-DEĊIŻJONI:
Artikolu 1
Fl-Artikolu 7 tad-Deċiżjoni 2005/692/KE, id-data tal-31 ta’ Diċembru 2008 qed tinbidel bid-data tal-31 ta’ Diċembru 2009.
Artikolu 2
Fl-Artikolu 4 tad-Deċiżjoni 2005/731/KE, id-data tal-31 ta’ Diċembru 2008 qed tinbidel bid-data tal-31 ta’ Diċembru 2009.
Artikolu 3
Fl-Artikolu 4 tad-Deċiżjoni 2005/734/KE, id-data tal-31 ta’ Diċembru 2008 qed tinbidel bid-data tal-31 ta’ Diċembru 2009.
Artikolu 4
Id-Deċiżjoni 2007/25/KE tiġi emendata kif imiss:
(1)
Fl-Artikolu 1(1), il-punt (b)(ii) qed jinbidel b’dan li ġej:
“(ii)
jinżammu fil-kwarantina għal 30 jum wara l-importazzjoni ġol-Istat Membru destinatarju f’postijiet approvati skond l-Artikolu 6(1) tar-Regolament tal-Kummissjoni (KE) Nru 318/2007 (*), jew
(*) ĠU L 84, 24.3.2007, p. 7.”" 						
(2)
Fl-Artikolu 6 id-data tal-31 ta’ Diċembru 2008 qed tinbidel bid-data tal-31 ta’ Diċembru 2009.
(3)
L-Anness II qed jinbidel bit-test tal-Anness ma’ din id-Deċiżjoni.
Artikolu 5
L-Istati Membri għandhom jieħdu passi immedjati biex jiġu konformi ma’ din id-Deċiżjoni u jippubblikaw dawk il-miżuri. Għandhom jinfurmaw lill-Kummissjoni dwar dan minnufih.
Artikolu 6
Din id-Deċiżjoni hija indirizzata lill-Istati Membri.
Magħmula fi Brussell, 17 ta’ Diċembru 2008.